Lezze Trüffa

Lezze Trüffa l' è o nomme con o quale l' è passou ä stoia o provvedimento legislativo approvou in vista de elesioin politiche do 1953.
 E origini 
Se tratta de un episodio che o fa parte da situasion de forte contrappozision fra a Democrasia Cristianna da unna parte e e sinistre (Partio Socialista e Partio Comunista) dall'atra. 
Attraverso metodi legali e pacifeghi e sinistre aveivan ottegnüo o risültato storico de fä parteçipä ä  vitta nasionale e masse popolari che ean stæte emarginæ in to ventennio fascista. Questo fæto o portava a un indebolimento do blocco de potere che se ea vegnüo creando in to dopoguera, che o l' aveiva visto a sö personificasion in to ministro dell' Interno, Mario Scelba.

Risürtava tangibile questo cangiamento in te elesioin amministrative do 1951 e 1952: a DC a perdeiva, rispetto ao risültou do 1948, quattro milioin de voti, chinnando da o 48,5% ao 35,1%. Questi voti se ean spostæ segge a sinistra che a destra (verso MSI e monarchici).
Prevedendo che un risültou de questo tipo o se poesse ripete ae elesioin politiche, o segretaio da DC Alcide De Gasperi o preparava unna lezze elettorale maggioritaia, segundo a quale a coalision de partî che a l' avesse ottegnüo o 50% + 1 di voti a l' avieva avüo diritto ao 65% di seggi parlamentari.
Questa lezze a l' ea approvä in parlamento o 23 marso 1953.

 Campagna elettorale e exito 
O nomme de Lezze Trüffa o saieva stæto attribuio a questo provvedimento dao comunista Pajetta. Contrai ao provvedimento l'ean anche esponenti di partî laici minori, comme Ferruccio Parri e Pietro Calamandrei. Se ripeteiva in parte quante s'ea zà visto pe e elesioin do 1948, con o Vatican e i Stati Unî d' America che appoggiaven a Democrasia Cristianna. Repiggiava anche l'attivitæ i comitati civici. L'ambasciatrixe americanna, Clare Boothe Luce, a deciarava che se a coalision de centro a l' avesse perso, ghe saieva stæto conseguense negative pe l'Italia, pe quante riguardava l'appoggio american. Questa dichiarasion, che a feriva i sentimenti patriottici, probabilmente a faxeiva ciü mä che ben a De Gasperi.

Doppo unna campagna elettorale all'ürtimo voto, a coalision de governo a l'ottegniva o 49,8% di voti, sensa pôei benefiçiä do premio de maggioransa pe a mancansa de 57.000 voti. O progetto de De Gasperi o l'ea fallio, e in to novembre successivo Pietro Nenni ao congresso socialista o proponeiva quella avertüa a sinistra che a se saieva effettivamente avüa diversci anni doppo.

 Vôxe corelæ 
 Lezze Acerbo

 Âtri progètti 

Categorîa:Stöia 
Categorîa:Diritto